Tarybos sprendimas
1989 m. gegužės 3 d.
įgaliojantis valstybes nares priimti Muitų konvencijos dėl ATA knygelės laikinajam prekių įvežimui (ATA konvencija) pakeitimą
(89/345/EEB)
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį, ypač į jos 13 straipsnį,
atsižvelgdama į Komisijos pasiūlymą,
kadangi valstybės narės yra Muitų konvencijos dėl ATA knygelės laikinajam prekių įvežimui (ATA konvencija), priimtos 1961 m. gruodžio 6 d. Briuselyje, Susitariančiosios Šalys; kadangi Bendrija nėra tos Konvencijos Susitariančioji Šalis, nes nėra nuostatos, kuri Bendrijai leistų prisijungti prie Konvencijos;
kadangi su minėtos Konvencijos pakeitimu susijusi rekomendacija tam tikrų valstybių narių iniciatyva buvo priimta pirmajame Susitariančiųjų Šalių susitikime 1987 m. lapkričio 26 d., ir kadangi pakeitimas susijęs su Konvencijos priedu, kuriame pateiktas ATA knygelės pavyzdys; kadangi 1988 m. lapkričio 4 d. Muitinių bendradarbiavimo tarybos Generalinis sekretorius apie šią rekomendaciją pranešė Susitariančiosioms Šalims;
kadangi Bendrijos taisyklės, išdėstytos 1984 m. birželio 13 d. Komisijos reglamento (EEB) Nr. 1751/84, nustatančio tam tikras Tarybos reglamento (EEB) Nr. 3599/82 dėl laikinojo įvežimo tvarkos taikymo nuostatas [1], 12 ir 14 straipsniuose, leidžia naudoti ATA knygelę laikinai įvežant prekes; kadangi ATA knygelių naudojimas palengvina su laikinuoju prekių įvežimu susijusių formalumų vykdymą ir teikia naudą tarptautinei prekybos veiklai; kadangi pagal bendrą prekybos politiką rekomenduojamas pakeitimas priklauso Bendrijos kompetencijai; kadangi siekiant, kad pakeitimas įsigaliotų, valstybės narės turėtų būti įgaliotos jį priimti,
NUSPRENDĖ:
1 straipsnis
Valstybės narės įgaliojamos priimti Muitų konvencijos dėl ATA knygelės laikinajam prekių įvežimui (ATA konvencija), kuri buvo priimta 1961 m. gruodžio 6 d. Briuselyje, pakeitimą, pirmiausia susijusį su priedu, kuriame pateikiamas ATA knygelės pavyzdys.
2 straipsnis
Šis sprendimas yra skirtas valstybėms narėms.
Priimta Briuselyje, 1989 m. gegužės 3 d.